
Ο διαφορικός λογισμός με τη χρήση των νέων τεχνολογιών

ΜΠΟΥΡΑΖΑΝΑΣ ΚΩΝΣΤΑΝΤΙΝΟΣ, ΖΑΦΕΙΡΑΣ ΠΑΝΑΓΙΩΤΗΣ
ΠΕΡΙΛΗΨΗ

  Στη παρακάτω εισήγηση γίνεται μια προσπάθεια να παρουσιαστεί το περιεχόμενο του εκπαιδευτικού εκπαιδευτικό πακέτου «Το πείραμα στα Μαθηματικά-Διαφορικός λογισμός». Το εκπαιδευτικό αυτό πακέτο έχει υλοποιηθεί στα πλαίσια του έργου «Νηρηίδες» και αποτελείται από το βιβλίο του Εκπαιδευτικού, το βιβλίο του μαθητή/τριας και το CD που περιέχει τα αρχεία των δραστηριοτήτων. 

  Οι μαθηματικές έννοιες με τις οποίες καλούνται να ασχοληθούν οι μαθητές/ριες είναι από το κεφάλαιο του διαφορικού λογισμού της Γ΄ Λυκείου. Το εκπαιδευτικό πακέτο περιλαμβάνει επιπλέον του αρχείου που προτείνεται για τη μελέτη της θεωρίας και 12 δραστηριότητες. Οι προτεινόμενες δραστηριότητες επιδέχονται τροποποιήσεις, βελτιώσεις, προσθέσεις και αφαιρέσεις, οι οποίες μπορεί να  συντελέσουν στη δημιουργία νέων δραστηριοτήτων. Επίσης στο τέλος κάθε δραστηριότητας υπάρχει επέκταση του αρχείου, η οποία δίνει τη δυνατότητα στον εκπαιδευτικό να δημιουργήσει νέες δραστηριότητες. 

ΕΙΣΗΓΗΣΗ 

     Η διδασκαλία των μαθηματικών μέχρι σήμερα είναι προσκολλημένη στην παραγωγική μέθοδο εξαντλητικής παρουσίασης αξιωμάτων, ορισμών, θεωρημάτων, λημμάτων, πορισμάτων, δηλαδή στον τυπικό τρόπο παρουσίασής τους που συνίσταται στο να αναδείξει «αμετάβλητες» αλήθειες μέσα από αποδεικτικές διαδικασίες.  Τα θεωρήματα συνήθως προηγούνται της απόδειξης αντί να προκύπτουν από αυτή.   Η κατανόηση όμως των αρχικών εννοιών από τους μαθητές/ριες, προϋποθέτει τη διερεύνηση των δυσκολιών που αντιμετωπίζουν και τον τρόπο που αντιλαμβάνονται τις έννοιες αυτές από την προσωπική τους εμπειρία. Οι θεωρίες των κοινωνικών αναπαραστάσεων (Kieren (1988)) και των εννοιολογικών πεδίων  ενισχύουν την άποψη αυτή για πιο αποτελεσματική διδακτική παρέμβαση, δεδομένου ότι:

  Α) Κάθε άνθρωπος τείνει να προσαρμόσει τις πληροφορίες που δέχεται για ένα αντικείμενο στο πλαίσιο που έχει ήδη δημιουργήσει από προηγούμενες εμπειρίες του για το αντικείμενο αυτό ή για παρόμοια αντικείμενα, και για το λόγο αυτό κάθε πληροφορία πρέπει να συνδέεται με την αναπαράσταση του αντικειμένου αναφοράς.

  Β) Κάθε μαθηματική έννοια αποτελεί σύνολο καταστάσεων (εννοιο-λογικό πεδίο), η κατανόηση των οποίων απαιτεί διάφορες αλληλοσυνδεόμενες έννοιες. Οι καταστάσεις αυτές έχουν ως αφετηρία πρακτικά «θεωρήματα», στερεότυπα νοητικά σχήματα τα οποία προκύπτουν από την εμπειρία του ατόμου και το βοηθούν να κατατάξει, να διακρίνει και να κατανοήσει τις πληροφορίες που δέχεται. Αυτό δε σημαίνει απαραίτητα ότι το νοητικό σχήμα που κατασκευάζει κάθε άτομο είναι το σωστό εργαλείο για την κατανόηση της αντίστοιχης έννοιας. Για το λόγο αυτό, οι εκπαιδευτικοί πρέπει να ανακαλύψουν τις κατάλληλες περιστάσεις, επεξηγήσεις, σχόλια, ερωτήσεις και διδακτικές παρεμβάσεις, ώστε από την ατομική εμπειρία του παιδιού να προκύψει ένα σωστό νοητικό σχήμα για την κατανόηση της έννοιας (Freudenthal H. (1983)).

  Η «ενεργητική» μάθηση αντιπροσωπεύει τη μάθηση που αναπτύσσεται από δραστηριότητες όπως, επίλυση προβλημάτων, εργασία σε μικρές ομάδες, μάθηση διαμέσου συγκεκριμένων εμπειριών κ.τ.λ.. Κατά τις δραστηριότητες αυτές οι μαθητές έχουν μια αξιόλογη αυτονομία και έλεγχο ως προς τις κατευθύνσεις της μάθησης. Ενώ η «παθητική» μάθηση ταυτίζεται με την περίπτωση κατά την οποία οι μαθητές είναι δέκτες πληροφοριών όπως η παρακολούθηση του μαθήματος, οι απαντήσεις σε «κλειστού» ερωτήσεις δηλαδή ερωτήσεις με σαφώς προκαθορισμένη απάντηση, πρακτική και εφαρμογές σε ήδη γνωστές έννοιες και αλγόριθμους. Η ενεργητική μάθηση έχει ως σκοπό την ανάπτυξη μιας στάσης (attitude) για νοητική αναζήτηση και εμπλοκή σε νοηματικές δραστηριότητες αυτονομίας της μαθησιακής συμπεριφοράς δηλαδή της δυνατότητας του μαθητή να θέτει δικούς του στόχους, παράλληλα με την ανάπτυξη των κατάλληλων μαθησιακών στρατηγικών και των δικών του, προσωπικών προσεγγίσεων με τις οποίες μπορεί να επιτελέσει τους στόχους του   (Κλαουδάτος Ν,1999, Τι σημαίνει για τη Μαθηματική Εκπαίδευση «Ενεργητική και Ερευνητική Στάση ως προς τα Μαθηματικά»;) 

 Τέλος οι έρευνες έχουν δείξει ότι η συνεργατική μάθηση μέσα στην τάξη, η εμπλοκή των μαθητών με απτές δραστηριότητες, όπως οι προτεινόμενες ή και παιχνίδια σε Η/Υ, τους/τις βοηθούν να αντιληφθούν καλύτερα τις έννοιες που πραγματεύονται και ιδιαίτερα αυτούς/ες που μειονεκτούν στα μαθηματικά ( Δημητριάδης Δ., Σολομωνίδου Χ. (1997)..)

 Με βάση τους προηγούμενους προβληματισμούς αναπτύξαμε ένα μοντέλο διδακτικής παρέμβασης με τη χρήση λογισμικού, με σκοπό να δώσουμε  στους μαθητές/ριες τη δυνατότητα να κατανοήσουν καλύτερα την πολυμορφία των εννοιών, μέσω των αναπαραστάσεων και της εμπλοκής τους σε δραστηριότητες, να πειραματιστούν μέσα σε ένα αλληλεπιδραστικό περιβάλλον, ώστε να επινοήσουν στρατηγικές επίλυσης των προβλημάτων που τίθενται.

 Το εκπαιδευτικό αυτό πακέτο  είναι σχεδιασμένο στο περιβάλλον του λογισμικού του  Geometers’ Sketchpad. Τα αρχεία εργασίας στον υπολογιστή είναι 12. Το αρχείο βοήθειας και τα αρχεία έντεκα  δραστηριοτήτων. 

  Το αρχείο βοήθειας αποτελείται από δεκατρείς σελίδες, οι οποίες προσφέρονται για τη μελέτη και τη κατανόηση της αντίστοιχης θεωρίας, που είναι απαραίτητη για την ολοκλήρωση των δραστηριοτήτων. Ο εκπαιδευτικός έχει τη δυνατότητα, εάν το κρίνει σκόπιμο, να προτείνει στους μαθητές/ριες να ολοκληρώσουν πρώτα το αρχείο βοήθειας, μελετώντας τις σελίδες αυτού, ώστε να διευρύνουν και να εμβαθύνουν τις έννοιες που περιέχονται στο αντίστοιχο κεφάλαιο του σχολικού εγχειριδίου, αξιοποιώντας επιπλέον τις δυνατότητες που δίνονται στο περιβάλλον του αντίστοιχου λογισμικού. Στη συνέχεια οι μαθητές/ριες μπορούν να συνεχίσουν την εργασία τους με την ολοκλήρωση κάποιας από τις προτεινόμενες δραστηριότητας.

   Στις προτεινόμενες έντεκα δραστηριότητες δίνεται η δυνατότητα στους μαθητές/ριες να πειραματιστούν διερευνητικά και συνθετικά, ώστε να αντιμετωπίζουν ζητήματα όπως π.χ. πώς μπορούμε να αναγνωρίσουμε, όταν δίνονται οι γραφικές παραστάσεις τριών συναρτήσεων, ποια από αυτές τις συναρτήσεις είναι η f,  η f', η f'' (Δραστηριότητα 1). Αλλά και πώς μπορούμε να κατασκευάσουμε τη γραφική παράσταση μιας συνάρτησης, για την οποία γνωρίζουμε ότι ικανοποιούνται κάποιες συνθήκες (Δραστηριότητα 2). Επίσης, αναμένεται οι μαθητές/ριες να μπορούν να προσδιορίσουν τις παραμέτρους μιας συνάρτησης, έτσι ώστε αυτή να πληροί κάποιες προϋποθέσεις (όπως στις Δραστηριότητες 3, 4 και 5). Στη 6η Δραστηριότητα  δίνεται η δυνατότητα στους μαθητές/ριες να δημιουργήσουν τη γραφική παράσταση της παραγώγου μιας συνάρτησης, όταν γνωρίζουν τα διαστήματα μονοτονίας, τα διαστήματα κυρτότητας της f, όπως επίσης και τις θέσεις των τοπικών ακροτάτων και σημείων καμπής αυτής. Οι 7η, 8η, 9η, 10η και 11η Δραστηριότητες είναι προβλήματα μεγιστοποίησης, ελαχιστοποίησης και ρυθμού μεταβολής.

   Για την κατανόηση του εκπαιδευτικού πακέτου  παρουσιάζουμε αναλυτικά  δύο δραστηριότητες.

Δραστηριότητα 1η

Περιγραφή

  Ο μικρόκοσμος έχει δημιουργηθεί στο περιβάλλον του λογισμικού Geometer’s Sketchpad. Στο μικρόκοσμο υπάρχουν  τρία τόξα, τα οποία καλούνται να συνθέσουν κατάλληλα, ώστε να κατασκευάσουν τη γραφική παράσταση μιας συνάρτησης, που πληροί ορισμένες προϋποθέσεις, Σχήμα1. 

Σχήμα 1

   Οι μαθητές/ριες έχουν τη δυνατότητα να μετατοπίζουν τα τόξα και να τα μετασχηματίζουν. 

     Για να μετατοπίσουν το τόξο, κάνουν κλικ πάνω στο τόξο και  το σύρουν στη θέση που επιθυμούν,  Σχήμα 2.

Σχήμα 2: Μετατόπιση τόξου

  Για να αλλάξουν το μέγεθος του τόξου, κάνουν κλικ πάνω σε ένα από τα άκρα του και  το σύρουν, έτσι ώστε να πάρει το μέγεθος που θέλουν, Σχήμα 3.

Σχήμα 3: Αλλαγή μεγέθους του τόξου

    Για να αλλάξουν την κυρτότητα του τόξου, κάνουν κλικ πάνω σε ένα εσωτερικό σημείο του  και το σύρουν, έτσι ώστε το τόξο να αποκτήσει την κατάλληλη κυρτότητα, Σχήμα 4.

Σχήμα 4: Αλλαγή της κυρτότητας του τόξου

  Στοχοθεσία:

   Η προστιθέμενη αξία αυτής της δραστηριότητας  συνίσταται στο ότι: 

· ο μικρόκοσμος προσφέρεται για μια διαφορετική προσέγγιση του προβλήματος, όπου αναμένουμε από τους μαθητές/ριες να πειραματιστούν και να «κατασκευάσουν τη λύση του προβλήματος» υπό ορισμένες προϋποθέσεις. 

· οι μαθητές εμπλέκονται σε γνήσιες καταστάσεις και προσπαθούν, δουλεύοντας σε ομάδες των δύο ή τριών ατόμων, να φέρουν εις πέρας τη δραστηριότητα.

· οι έννοιες δεν παρουσιάζονται θεωρητικά, δεν είναι αποκομμένες από την πράξη, αλλά ενταγμένες μέσα σε ένα ευρύτερο πλαίσιο υλοποίησης της δραστηριότητας  και δίνουν τη δυνατότητα στους μαθητές/ριες να «ανακαλύπτουν» τις έννοιες και να οδηγούνται σε οικοδόμηση «θεωρητικών» μοντέλων μέσα από την εμπειρία τους.

· τέλος, εξασφαλίζεται και ενισχύεται η ενεργητική μάθηση, κάτι που είναι απαραίτητο για την κατανόηση των εννοιών.

 Ενδεικτική διδακτική προσέγγιση:

     Οι μαθητές/ριες, για να δημιουργήσουν το γράφημα της συνάρτησης υπό συνθήκες, θα χρειαστεί να ερευνήσουν το μικρόκοσμο, να μετακινήσουν τα τόξα, να αλλάξουν το μέγεθός τους και την κυρτότητά τους. Καθώς  όμως  προβαίνουν στις κινήσεις αυτές, θα πρέπει να φροντίζουν,  ώστε να ικανοποιούνται και οι απαραίτητες προϋποθέσεις του προβλήματος που είναι οι εξής:

α) το πεδίο ορισμού της να είναι [-2, 10], 

β) το πεδίο τιμών της να είναι [-1, 4],

γ) να είναι κοίλη στα διαστήματα [-2, 2] , [5, 10] και κυρτή στο διάστημα [2,5], 

δ) να παρουσιάζει καμπή στα σημεία (2,1) και (5, 2) και

ε) η εξίσωση f(x)=0 να έχει μοναδική λύση.

   Οι μαθητές/ριες, κάθε φορά που έχουν να αντιμετωπίσουν ένα σύνθετο πρόβλημα όπως αυτό,  προβληματίζονται πάνω στον τρόπο επίλυσης του. Στη συγκεκριμένη περίπτωση, θα χρειαστεί να δημιουργήσουν το γράφημα της συνάρτησης, κατασκευάζοντας μία - μία τις  απαραίτητες συνθήκες. Έτσι, θα χρειαστεί να αναπτύξουν τη διαλεκτική μέθοδο (αναλυτική – συνθετική) σύμφωνα με την οποία, «όταν έχω ένα σύνθετο πρόβλημα, το επιμερίζω σε επιμέρους προβλήματα, επιλύω ένα - ένα τα προβλήματα και έπειτα προχωρώ στη σύνθεση αυτών». 

   Στους/στις μαθητές/ριες δίνεται η δυνατότητα να αντλήσουν βοήθεια μέσα από τις αντίστοιχες σελίδες του αρχείου «Βοήθεια». Για παράδειγμα, εάν δε γνωρίζουν πώς να τοποθετήσουν τα τόξα, ώστε η αντίστοιχη συνάρτηση να έχει το ζητούμενο πεδίο ορισμού, τότε θα ανοίξουν το αρχείο βοήθειας και μελετώντας τη σελίδα με την ετικέτα «πεδίο ορισμού» , θα διερευνήσουν την αντίστοιχη έννοια. 

   Είναι δυνατό οι μαθητές/ριες  να μην τοποθετήσουν σωστά τα τόξα, και έτσι η συνάρτηση να είναι συνεχής, αλλά να μην είναι παραγωγίσιμη στα άκρα των τόξων και να παρουσιάζονται γωνιακά σημεία, όπως π.χ. στο Σχήμα 5, η τοποθέτηση είναι εσφαλμένη, γιατί η συνάρτηση δεν είναι παραγωγίσιμη στο x0=5, αφού παρουσιάζεται γωνιακό σημείο.

Σχήμα 5: Γωνιακό σημείο

Επέκταση : 

 Ο εκπαιδευτικός έχει τη δυνατότητα να ζητήσει από τους μαθητές, να δημιουργήσουν με αντίστοιχα γεωμετρικά αντικείμενα νέους μικρόκοσμους, με σκοπό να χρησιμοποιηθούν από άλλους μαθητές, τα οποία να ενσωματώνουν καταστάσεις που αυτοί θεώρησαν δύσκολες ή προβληματικές ή ενδιαφέρουσες. Εάν οι μαθητές χρειαστούν και άλλα τόξα πέραν των τριών, τότε μπορούν κάνοντας χρήση του μενού (αντιγραφή, επικόλληση) να έχουν όσα τόξα τους χρειάζονται. 

Ο εκπαιδευτικός έχει τη δυνατότητα να τροποποιήσει τη δοσμένη δραστηριότητα, να την επεκτείνει προς άλλες έννοιες, όπως το πρόσημο συνάρτησης, τα σημεία στα οποία δεν ορίζεται η πρώτη παράγωγος, αλλά και να χρησιμοποιήσει διαφορετικού τύπου γεωμετρικά αντικείμενα, όπως ευθύγραμμα τμήματα, τεθλασμένες γραμμές κλπ.

Ενδιαφέρον παρουσιάζει και ο σχεδιασμός γραφημάτων συναρτήσεων πολλαπλού τύπου με τη χρήση ευθύγραμμων τμημάτων και τόξων.

Δραστηριότητα 2η

Περιγραφή

   Στον μικρόκοσμο αυτής της δραστηριότητας υπάρχουν: το πρόβλημα, ένας αυτοκινητιστής, ένας μοτοσικλετιστής, ένα χρονόμετρο, δύο δρόμοι που διασταυρώνονται κάθετα, οι μετρήσεις των αποστάσεων και δυο κουμπιά για τη λειτουργία του μικρόκοσμου,  Σχήμα 6.

Σχήμα 6

  Το πρόβλημα το οποίο καλούνται να λύσουν οι μαθητές/ριες είναι:

  Ένας αυτοκινητιστής και ένας μοτοσικλετιστής βρίσκονται σε δυο ευθύγραμμους δρόμους ΕΒ και ΓΔ που διασταυρώνονται κάθετα στο Ο. Ο αυτοκινητιστής και ο μοτοσικλετιστής αρχίζουν να κινούνται ταυτόχρονα από τα σημεία Ε και Γ αντίστοιχα.

Να βρείτε:

Α) μετά από πόσο χρόνο από την εκκίνηση, η απόσταση αυτοκινήτου – μοτοσικλέτας ΑΜ  γίνεται ελάχιστη. 

Β) το ρυθμό μεταβολής της απόστασης των δύο κινητών τη χρονική στιγμή που η μοτοσικλέτα διέρχεται από τη διασταύρωση Ο.

Στοχοθεσία:

Η προστιθέμενη αξία αυτής της δραστηριότητας,  συνίσταται στο ότι οι μαθητές/ριες: 

· μπορούν να πειραματισθούν με τις κινήσεις των δύο κινητών, να αξιοποιήσουν το χρονόμετρο και τις μετρήσεις των αποστάσεων, που υπάρχουν στον μικρόκοσμο, για να υπολογίσουν τις ταχύτητες των δύο κινητών. 

· μπορούν να ερμηνεύσουν τα δεδομένα ενός προβλήματος, ώστε να δημιουργήσουν μια κατάλληλη συνάρτηση και να τη μελετήσουν, για να απαντήσουν στα ερωτήματα του προβλήματος.

· Θα εργαστούν τόσο σε θεωρητικό πλαίσιο όσο και σε πρακτικό, αφού μπορούν να αποτυπώσουν τα συμπεράσματα τους και να παρατηρήσουν τη γραφική παράσταση της αντίστοιχης συνάρτησης, αλλά και να αξιοποιήσουν τις δυνατότητες του μικρόκοσμου για να ελέγξουν τα αποτελέσματά τους.

  Ενδεικτική παιδαγωγική προσέγγιση:

  Στους μαθητές/ριες δίνεται η δυνατότητα να αξιοποιήσουν το κουμπί του μικρόκοσμου με την ετικέτα «ξεκινήστε» και να παρατηρήσουν τις κινήσεις των δύο κινητών, όπως επίσης το χρονόμετρο και τις μετρήσεις των αποστάσεων. Καθώς οι μαθητές/ριες θα παρατηρούν το χρονόμετρο, θα διαπιστώσουν ότι ύστερα από 34 δευτερόλεπτα από την εκκίνηση των δύο κινητών, η απόσταση αυτών γίνεται ελάχιστη. Από τους μαθητές/ριες ζητείται όμως και να αποδείξουν την παρατήρησή τους αυτή. 

  Για να μπορέσουν οι μαθητές/ριες να αποδείξουν πότε η απόσταση των δυο κινητών γίνεται ελάχιστη, θα χρειαστεί να δημιουργήσουν κατάλληλη συνάρτηση, που να εκφράζει την απόσταση των δυο κινητών σε σχέση με το χρόνο από την εκκίνησή τους. 

Στη συνάρτηση της απόστασης των δύο κινητών εμπλέκονται και οι αποστάσεις που διανύουν τα δύο κινητά από τη στιγμή της εκκίνησής τους. Οι αποστάσεις αυτές για να τις προσδιορίσουν οι μαθητές/ριες, θα χρειαστούν να προσδιορίσουν τις ταχύτητες των δύο κινητών. Για να βρουν τις ταχύτητες των δύο κινητών, θα χρειαστεί να κάνουν κλικ στο κουμπί με την ετικέτα «ξεκινήστε», να παρατηρήσουν τις αποστάσεις που διανύουν τα δύο κινητά στους αντίστοιχους χρόνους και να σκεφθούν ότι η ταχύτητα ενός κινητού που εκτελεί ευθύγραμμη ομαλή κίνηση, είναι τα πηλίκο της μετατόπισής του προς τον αντίστοιχο χρόνο. Έτσι οι μαθητές/ριες θα βρουν ότι το αυτοκίνητο κινείται με ταχύτητα 0,2 cm/s, ενώ η μοτοσικλέτα κινείται με ταχύτητα 0,4 cm/s.  

  Αφού οι μαθητές/ριες εκφράσουν την απόσταση των δύο κινητών με μία συνάρτηση f, θα μελετήσουν τη μονοτονία της συνάρτησης f και θα προσδιορίσουν τη θέση για την οποία παρουσιάζει ελάχιστο και θα υπολογίσουν και το ρυθμό μεταβολής της απόστασης των δύο κινητών, τη χρονική στιγμή που η μοτοσικλέτα διέρχεται από τη διασταύρωση Ο.

 Στους μαθητές/ριες τους επίσης δίνεται η δυνατότητα να κάνουν κλικ στο κουμπί με την ετικέτα «σελίδα 2η» ώστε να μελετήσουν τη δεύτερη σελίδα του αρχείου (όπως εμφανίζεται στο σχήμα 7). 

Σχήμα 7

  Στη σελίδα αυτή υπάρχει η γραφική παράσταση της συνάρτησης f. Οι μαθητές/ριες μπορούν να μετακινήσουν το μεταβλητό σημείο Χο και να παρατηρούν την αντίστοιχη τιμή της συνάρτησης. Στη θέση Χο=34 θα διαπιστώσουν, ότι η τιμή της συνάρτησης γίνεται ελάχιστη.

Επέκταση : 

  Ο εκπαιδευτικός έχει τη δυνατότητα, αξιοποιώντας τις δυνατότητες του αρχείου, να αλλάξει τις ταχύτητες των δύο κινητών αλλά και την ταχύτητα κίνησης του δείκτη του χρονομέτρου, έτσι ώστε να προκύπτουν διαφορετικά προβλήματα.

  Επίσης ο εκπαιδευτικός με αφετηρία αυτό το πρόβλημα μπορεί να ζητήσει από τους μαθητές να λύσουν διάφορα αλλα προβλήματα. Για παράδειγμα να υπολογίσουν την ταχύτητα που θα έπρεπε να έχει ο μοτοσικλετιστής, έτσι ώστε να συναντηθούν στη διασταύρωση με τον αυτοκινητιστή. 

  Επίσης ο εκπαιδευτικός έχει τη δυνατότητα να τροποποιήσει τη γωνία που διασταυρώνονται οι δυο δρόμοι, αλλά και τη θέση εκκίνησης των δύο κινητών.

